BBC - Lansio Apêl y Pabi yng Nghymru
Diweddarwyd: Dydd Iau, 28 Hydref 2010, 07:11 GMT 08:11 UK
Lansio Apêl y Pabi yng Nghymru
Apêl Y Pabi yn cael ei lansio
Y Gweinidog yn Swyddfa Cymru, David Jones, fydd yn lansio Apêl y Pabi i'r Lleng Brydeinig Frenhinol yng Nghymru yn ddiweddarach.
Bydd Mr Jones yn cwrdd â chyn-filwyr yr Awyrlu a fu'n gwasanaethu yn Afghanistan yn y digwyddiad yn y Fali ar Ynys Môn.
Nod yr apêl eleni yw cefnogi'r 'genhedlaeth Afghan' - y rhai gafodd eu hanafu neu a gollodd anwyliaid yn ystod y rhyfel yn Afghanistan.
Daw'r lansiad ar ddathliad 70 mlynedd ers diwedd y 'Battle of Britain' ddydd Sadwrn.
Dywedodd Mr Jones: "Mae Apêl y Pabi yn un o'r ymgyrchoedd mwyaf adnabyddus yn y calendr sydd hefyd yn cael cefnogaeth aruthrol gan roi'r cyfle i'r genedl anrhydeddu'r rhai sydd yn, neu wedi, gwasanaethu gyda'n Lluoedd Arfog.
"Mae'r ffocws eleni ar y 'genhedlaeth Afghan' yn arbennig o ingol wrth i ni ddangos ein parch y rhai sydd yn, neu wedi, gwasanaethu yn Afghanistan yn amddiffyn y gwerthoedd o heddwch a rhyddid sydd mor agos at ein calonnau.
"Mae'n anrhydedd yn wir cael rhannu lwyfan gydag aelodau o'r lluoedd sy'n cynrychioli'r 'genhedlaeth Afghan' yn ein Lluoedd Arfog."
Bydd Ymgyrch y Pabi yng Nghymru yn ceisio cyrraedd neu wella ar y nod y llynedd o £2.6 miliwn.
Trwy Brydain, mae'r ymgyrch yn gobeithio codi £36 miliwn.
Dywedodd Mike Greenwood, rheolwr rhanbarthol gogledd Cymru i'r Lleng Brydeinig Frenhinol: "Mae naw mlynedd o rhyfel wedi cynyddu'r angen am gymorth heddiw ac am flynyddoedd i ddod.
"Er gwaetha'r cyfnod economaidd anodd, rydym yn ymddiried ym mhobl Cymru i ddangos eu cydymdeimlad a'u cefnogaeth i'r rhai sydd wedi aberthu dros eu gwlad."